ก.ล.ต.คุมเข้ม! เซ็น MOU สถาบันนิติวิทยาศาสตร์ หนุนพิสูจน์พยานหลักฐานความผิดตลาดทุน
ก.ล.ต.คุมเข้ม! เซ็น MOU สถาบันนิติวิทยาศาสตร์ หนุนพิสูจน์พยานหลักฐานความผิดตลาดทุน 
ก.ล.ต.คุมเข้ม! เซ็น MOU สถาบันนิติวิทยาศาสตร์ หนุนพิสูจน์พยานหลักฐานความผิดตลาดทุน
18 มิ.ย. 2562

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ร่วมกับสถาบันนิติวิทยาศาสตร์ ลงนามในบันทึกข้อตกลงว่าด้วยความร่วมมือและช่วยเหลือสนับสนุนในการตรวจพิสูจน์พยานหลักฐานทางด้านนิติวิทยาศาสตร์ เพื่อการบังคับใช้กฎหมายที่มีประสิทธิภาพ ณ สำนักงาน ก.ล.ต. เมื่อวันที่ 18 มิถุนายน 2562
โดย นางสาวรื่นวดี  สุวรรณมงคล เลขาธิการ ก.ล.ต. กล่าวว่า ประสิทธิภาพของการบังคับใช้กฎหมาย ส่วนหนึ่งขึ้นอยู่กับความสามารถในการรวบรวมและตรวจพิสูจน์พยานหลักฐาน ซึ่งปัจจุบันการกระทำผิดในตลาดทุนมีความซับซ้อนและยากต่อการหาพยานหลักฐาน โดยเฉพาะอย่างยิ่งหลักฐานอิเล็กทรอนิกส์ ซึ่งต้องอาศัยความช่วยเหลือจากหน่วยงานที่มีความเชี่ยวชาญเฉพาะด้าน  ดังนั้น ความร่วมมือระหว่าง ก.ล.ต. และสถาบันนิติวิทยาศาสตร์ในครั้งนี้ถือเป็นมิติใหม่ที่จะเพิ่มโอกาสความสำเร็จของการบังคับใช้กฎหมายและการป้องปรามการกระทำผิดในตลาดทุนได้ดียิ่งขึ้น
ด้าน พันตำรวจโทวรรณพงษ์ คชรักษ์ ผู้อำนวยการสถาบันนิติวิทยาศาสตร์ กล่าวว่า ปัจจุบันพยานหลักฐานทางนิติวิทยาศาสตร์นั้น มีน้ำหนักและเป็นที่ยอมรับในนานาอารยประเทศ สถาบันนิติวิทยาศาสตร์ กระทรวงยุติธรรม มีความยินดีเป็นอย่างยิ่งในการให้ความร่วมมือ เพื่อช่วยเหลือสนับสนุนการรวบรวมและตรวจพิสูจน์พยานหลักฐานทางด้านนิติวิทยาศาสตร์ให้สามารถดำเนินการบังคับใช้กฎหมายได้อย่างมีประสิทธิภาพ
ทั้งนี้ ความร่วมมือดังกล่าวสอดคล้องกับภารกิจของ ก.ล.ต. ในการบังคับใช้กฎหมายกับผู้ที่กระทำความผิดตามพระราชบัญญัติหลักทรัพย์และตลาดหลักทรัพย์ พ.ศ. 2535 และกฎหมายอื่นที่อยู่ภายใต้ความรับผิดชอบของ ก.ล.ต. และยังสอดคล้องกับภารกิจของสถาบันนิติวิทยาศาสตร์ในการตรวจพิสูจน์หลักฐานทางวิทยาศาสตร์ประกอบการดำเนินคดี และร่วมมือกับหน่วยงานของรัฐในการพัฒนางานด้านนิติวิทยาศาสตร์ให้เป็นไปตามมาตรฐานสากล
